**Tézy**

na vypracovanie návrhu vyhlášky Ministerstva životného prostredia Slovenskej republiky, ktorou sa mení a dopĺňa vyhláška Ministerstva životného prostredia Slovenskej republiky č. 24/2003 Z.z., ktorou sa vykonáva zákon č. 543/2002 Z.z. o ochrane prírody a krajiny v znení neskorších predpisov

Vypracovanie návrhu vyhlášky Ministerstva životného prostredia Slovenskej republiky, ktorou sa mení a dopĺňa vyhláška Ministerstva životného prostredia Slovenskej republiky č. 24/2003 Z.z., nadväzuje na prijatie zákona č. .../2013 Z.z, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa menia a dopĺňajú niektoré zákony. Návrh vyhlášky upraví:

**1. Zoznam inváznych druhov živočíchov a spôsoby ich odstraňovania, doplnenie zoznamu inváznych druhov rastlín a spôsoby ich odstraňovania (k § 7a a 7b zákona)**

**Zoznam inváznych druhov živočíchov:**

bezstavovce:

mäkkýše: *s*lizovec iberský, slizovec hrdzavý, škľabka ázijská,

kôrovce: rak pruhovaný, rak signálny, rak červený.

stavovce:

ryby: býčko piesočný,býčko nahotemenný, býčko hlavatý, býčko čiernoústy, býčkovec amurský, slnečnica pestrá, pichľavka siná, sumček čierny, hrúzovec sieťovaný,

obojživelníky:skokan volský,

plazy: korytnačka písmenková, korytnačka maľovaná,

cicavce: jeleň sika, norok americký, nutria vodná, psík medvedíkovitý, ondatra pižmová, veverica sivá, veverica červenkavá, veverica líščia, medvedík čistotný.

**Spôsoby odstraňovania inváznych druhov živočíchov:**

Spôsob odstraňovania inváznych druhov živočíchov závisí od jednotlivých taxonomických skupín, pričom je potrebné prednostne použiť selektívne metódy odchytu/odlovu. Pri odchyte, ulovení alebo usmrtení jedincov inváznych druhov živočíchov je potrebné postupovať v súlade s osobitnými predpismi (napr. zákon č. 39/2007 Z.z. o veterinárnej starostlivosti v znení neskorších predpisov, zákon č. 274/2009 Z.z. o poľovníctve v znení neskorších predpisov, zákon č. 139/2002 Z.z. o rybárstve v znení neskorších predpisov a ich vykonávacích predpisov).

Odchyt bezstavovcov:

Mäkkýše a kôrovce – individuálnym zberom jedincov,

Odchyt stavovcov:

Ryby: odlov rýb pomocou udice, siete, čerene,

Obojživelníky: individuálnym zberom jedincov,

Plazy: individuálnym zberom jedincov,

Cicavce: odchytové zariadenia, imobilizácia, živolovné pasce.

**Doplnenie zoznamu inváznych druhov rastlín:**

glejovka americká, pajaseň žliazkatý, beztvarec krovitý, kustovnica cudzia, javorovec jaseňolistý,

**Doplnenie spôsobu odstraňovania inváznych druhov rastlín:**

glejovka americká (skupina C), pajaseň žliazkatý (skupina D) , beztvarec krovitý ((skupina C), kustovnica cudzia (skupina C), javorovec jaseňolistý (skupina B),

Spôsob odstraňovania v novej skupine D: Pri druhoch skupiny D sa vpravuje chemická látka do rastliny bez jej likvidácie metódou vpichu koncentrovaného prípravku do stoniek (injekčná metóda), alebo záseku do stonky s okamžitým vpravením koncentrovaného herbicídu do záseku. Používa sa herbicíd s účinnou látkou glyfosát. Dávkuje sa v dávke 2 ml koncentrovaného herbicídu (480 g/l) na jeden vpich alebo zásek. Počet vpichov alebo zásekov je závislý na hrúbke stonky – 1 vpich/zásek na 10 cm obvodu. Termín aplikácie je mesiac júl. Likvidované jedince sa odstraňujú až po úplnom odumretí, zvyčajne po 2 rokoch od aplikácie.

**2. Podrobnosti o kritériách hodnotenia návrhu plánu alebo projektu (§ 28 ods. 11 zákona)**

 Pri hodnotení návrhov plánov alebo projektov sa skúmajú ich pravdepodobné vplyvy, a to buď samostatne alebo v kombinácii s inými plánmi alebo projektmi na územie patriace do európskej sústavy chránených území, navrhované chránené vtáčie územie alebo územie európskeho významu (ďalej len „územie sústavy NATURA 2000“) a zvažuje sa, či možno objektívne prísť k záveru, že tieto vplyvy nebudú významné z hľadiska cieľov ochrany tohto územia podľa dokumentácie ochrany prírody a krajiny.

Hodnotenie návrhu plánu alebo projektu podľa odseku 1 pozostáva z nasledovných krokov

1. určenia, či plán alebo projekt priamo súvisí so starostlivosťou o územie sústavy NATURA 2000 alebo je pre starostlivosť o toto územie potrebný,

2. identifikovania prvkov plánu alebo projektu, samostatne alebo v kombinácii s inými plánmi alebo projektmi, ktoré môžu mať významný vplyv na územie sústavy NATURA 2000,

3. identifikovania pravdepodobných priamych, nepriamych alebo sekundárnych vplyvov plánu alebo projektu, samostatne alebo v kombinácii s inými plánmi alebo projektmi, na územie sústavy NATURA 2000 na základe veľkosti, rozsahu, záberu pôdy a pod., povrchových úprav (výkopové práce, výsypy, bagrovanie a pod.), požiadaviek na prírodné zdroje (čerpanie vody, biomasy a pod.), emisií a odpadov do pôdy, vody a ovzdušia, dopravných požiadaviek, doby výstavby, prevádzky, likvidácie a pod., vzdialenosti od územia sústavy Natura 2000 alebo kľúčových prvkov tohto územia, iných charakteristík plánu alebo projektu,

4. identifikovania pravdepodobných zmien na území sústavy NATURA 2000 vzniknutých v dôsledku redukcie rozlohy biotopov, vyrušovania kľúčových druhov, fragmentácie biotopov alebo druhov, zníženia druhovej hustoty, zmeny kľúčových indikátorov majúcich ochranársku hodnotu (kvalita vody, mikroklímy a pod.),

5. identifikovanie pravdepodobných dopadov na územie sústavy Natura 2000 z hľadiska interferencie s kľúčovými vzťahmi, ktorými je definovaná štruktúra lokality, interferencie s kľúčovými vzťahmi, ktorými je definovaná funkcia lokality,

6. zhodnotenia významnosti identifikovaných vplyvov na územie sústavy NATURA 2000 najmä z hľadiska straty, fragmentácie, narušenia, vyrušovania a zmeny kľúčových prvkov lokality.

**3. Podrobnosti o kompenzačných opatreniach (§ 28 ods. 11 zákona)**

Cieľom kompenzačných opatrení je zachovanie integrity dotknutého územia sústavy Natura 2000 s ohľadom na predmet ochrany a ciele ochrany. Musia kompenzovať predpokladané nepriaznivé vplyvy plánu alebo projektu v rámci biogeografického regiónu a v prípade druhov vtáctva v rámci ich areálu rozšírenia a migračných trás. Opatrenia musia byť technicky realizovateľné a ak je možné, uskutočnené pred realizáciou aktivít plánu alebo projektu. Pozostávajú najmä z opatrení na obnovu alebo vytvorenie biotopu európskeho významu alebo zlepšenie jeho stavu, ako aj na zlepšenie stavu druhov európskeho významu, vrátane vytvorenia ich biotopov a ďalších podmienok. Kompenzačné opatrenia je možné vykonať:

A) v rámci časti územia Natura 2000 dotknutého plánom alebo projektom,

B) v rámci inej vhodnej časti územia Natura 2000 dotknutého plánom alebo projektom, prípadne rozšírením tohto územia tak, aby jeho integrita bola zachovaná,

C) v rámci nového územia Natura 2000, ktoré je potrebné po odsúhlasení kompenzačných opatrení doplniť do národného zoznamu schváleného vládou Slovenskej republiky.

Náležitosti návrhu kompenzačných opatrení v súlade s usmernením Európskej komisie týkajúcim sa článku 6 ods. 4 smernice 92/43/EHS z roku 2012 budú špecifikované vo vyhláške.

**4. Podrobnosti o dokumentácii ochrany prírody a krajiny – program starostlivosti o druhy rastlín a živočíchov (k § 54 ods. 4 písm. b zákona)**

V § 54 ods. 4 písm. b) zákona sa dopĺňa nový druh dokumentácii ochrany prírody a krajiny - program starostlivosti o druhy rastlín a živočíchov, podrobnosti ktorého je potrebné v súlade § 54 ods. 26 zákona doplniť vo vyhláške, a to nasledovne:

1. Súčasný stav

- rozšírenie ( v medzinárodnom meradle, na území Slovenskej republiky),

- biologické a ekologické nároky (zvlášť pre rastliny a živočíchy),

- zhodnotenie stavu druhu s ohľadom na ohrozenie, doterajšiu ochranu, negatívne vplyvy druhu.

1. Strategické ciele starostlivosti na zachovanie priaznivého stavu

-opatrenia na zachovanie priaznivého stavu alebo odstránenie negatívnych vplyvov druhu v oblasti legislatívy, praktickej starostlivosti, monitoringu, výchovy a spolupráce s verejnosťou, starostlivosti o druh v podmienkach mimo jeho prirodzeného stanovišťa (ex situ),

-harmonogram opatrení s určeným termínom, nákladmi a zodpovednosťou za realizáciu.

1. Prílohy - Mapy výskytu druhu.

**5. Náležitosti žiadosti o vyplatenie finančnej náhrady (§ 61 ods. 8 zákona)**

Náležitosti žiadosti budú obsahovo vychádzať zo súčasne platného nariadenia vlády Slovenskej republiky č. 438/2005 Z. z. o podrobnostiach obsahu žiadosti o úhradu náhrady za obmedzenie bežného obhospodarovania pozemku a o spôsobe výpočtu náhrady, pričom sa upravia prílohy žiadosti.